Fl-okkażjoni tal-Jum Internazzjonali ta' Appoġġ għall-Vittmi tat-Tortura, l-Unjoni Ewropea tafferma mill-ġdid l-impenn qawwi tagħha biex tipprevjeni, tikkundanna u teqred il-forom kollha ta' tortura u trattament jew pieni krudili, inumani jew degradanti oħra. Minkejja l-projbizzjoni assoluta tat-tortura skont il-liġi internazzjonali, hija tkompli tiġi pprattikata madwar id-dinja jew f'każijiet iżolati jew b'mod sistematiku, permezz ta' forom differenti. It-tortura tista' tkun immirata għal kulħadd — irġiel, nisa u tfal. It-tortura hija reat mingħajr ġustifikazzjoni u kull min iwettaq dan l-att għandu jiġi mħarrek u jitressaq quddiem il-ġustizzja. Aħna se nkomplu nimmobilizzaw il-mezzi kollha tagħna biex nipproteġu lil dawk kollha li kienu jew għadhom esposti għal dan il-ksur aborrenti tad-drittijiet tal-bniedem u li dawk kollha li b'mod kuraġġuż ħafna jimpenjaw ruħhom kontra din il-kriminalità permezz ta' sensibilizzazzjoni, involviment f'organizzazzjonijiet tas-soċjetà ċivili u l-appoġġ tal-vittmi. Il-ġlieda kontra t-tortura u trattament ħażin ieħor hija minquxa fit-Trattati tal-Unjoni Ewropea u fil-Karta tad-Drittijiet Fundamentali u hija prijorità ewlenija tal-pjan ta' Azzjoni tal-UE dwar id-Drittijiet tal-Bniedem u d-Demokrazija 2015–2019. Aħna napplikaw approċċ globali li jeqred it-tortura, inkluż il-projbizzjoni, il-prevenzjoni, il-ġlieda kontra l-impunità u rimedju għall-vittmi permezz ta' kombinazzjoni ta' djalogi politiċi u tad-drittijiet tal-bniedem, attivitajiet ta' sensibilizzazzjoni u assistenza finanzjarja — b'mod partikolari l-Istrument Ewropew għad-Demokrazija u d-Drittijiet tal-Bniedem u l-għajnuna tagħna għall-iżvilupp tal-politiki. L-UE tippromwovi wkoll il-ħtieġa għal salvagwardji biex tipprevjeni t-tortura fl-azzjonijiet kollha tagħha u lejn dawk fl-aktar sitwazzjonijiet vulnerabbli, inkluż fil-kuntesti ta' kontra t-terroriżmu, il-ġestjoni tal-kriżijiet u l-migrazzjoni. Ir-rwol ta' mekkaniżmi internazzjonali u reġjonali kif ukoll ir-rwol importanti tal-Istituzzjonijiet Nazzjonali tad-Drittijiet tal-Bniedem u Mekkaniżmi Nazzjonali ta' Prevenzjoni huma essenzjali biex tinqered it-tortura. L-UE tappoġġa b'mod finanzjarju l-ħidma importanti tagħhom f'diversi pajjiżi madwar id-dinja. It-twaqqif ta' mekkaniżmi preventivi nazzjonali indipendenti jistgħu jiżguraw monitoraġġ kontinwu u djalogu, u b'hekk ikun hemm bidliet sinifikanti fil-prevenzjoni tat-tortura. Il-qerda tat-tortura tista' tinkiseb biss permezz ta' sforz globali billi ngħaqdu l-isforzi tagħna, niddefinixxu strateġiji komuni u nimplimentaw azzjonijiet konġunti. Impenn kontinwu mas-sħab tagħna, fuq il-livell reġjonali u multilaterali, flimkien mas-soċjetà ċivili, huwa fundamentali biex isir progress. It-tnedija ta' "Alleanza Globali għal Kummerċ nieqes mit-Tortura" f'Settembru tal-2017 pereżempju itenni l-impenn tal-UE biex ikun hemm projbizzjoni assoluta tat-tortura, tal-piena kapitali u trattamenti jew pieni oħra krudili, inumani jew degradanti. Din l-inizjattiva komuni, mal-Arġentina u l-Mongolja, hija sforz globali minn pajjiżi li jimpenjaw ruħhom li jieħdu miżuri effettivi sabiex jipprevjenu, jirrestrinġu u jipprojbixxu l-kummerċ ta' oġġetti bħal dawn. F'din il-ġurnata partikolari, l-UE ttenni l-appell tagħha għal ratifika u l-implimentazzjoni effikaċi u wiesgħa tal-Konvenzjoni tan-NU kontra t-Tortura u l-Protokoll Fakultattiv tagħha, u tilqa' r-ratifika reċenti mill-Afganistan, l-Awstralja, il-Madagascar, is-Sri Lanka kif ukoll ir-ratifika Palestinjana. F'sena li tikkommemora s-70 anniversarju tad-Dikjarazzjoni Universali dwar id-Drittijiet tal-Bniedem, l-Unjoni Ewropea tfakkar li l-bnedmin kollha jitwieldu ħielsa u ugwali fid-dinjità u d-drittijiet. Iggwidata mill-prinċipji fundamentali tagħha bbażati fuq l-universalità u l-indiviżibbiltà tad-drittijiet tal-bniedem, l-istat tad-dritt, ir-rispett għal-libertajiet fundamentali u d-dinjità umana, l-UE ser tkompli tistinka għall-prevenzjoni u l-eradikazzjoni tat-tortura fid-dinja u biex tirrimedja għall-ħsara li ssir lil vittmi tat-tortura u s-superstiti. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia, jallinjaw ruħhom ma' din id-dikjarazzjoni. *L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.